Protesoptogte te midde van SAUK-ses se tugverhoreArgieffoto Die optogte word vir 09:00 beplan, dieselfde tyd as wat die SAUK verskaf het vir ses van sy werknemers om voor tugverhore te verskyn. Foeta Krige, uitvoerende regisseur van Monitor en Spektrum, Suna Venter, ŉ senior verslaggewer en Thandeka Gqubule, ŉ sakeredakteur, is gister ingelig hul tugverhore vind vandag om 9:00 plaas. Busi Ntuli, uitvoerende vervaardiger van Special Assignment, Krivani Pillay, uitvoerende vervaardiger van SAfm se aktuele programme en Jacques Steenkamp, senior ondersoekende joernalis, is ook gister ingelig hulle moet vandag voor tugverhore verskyn. Die vakbond Solidariteit het die SAUK egter versoek om die tugverhore uit te stel. Volgens Dirk Hermann, bestuurshoof van Solidariteit, het die ses werknemers nie genoeg tyd gehad om vir die verhore voor te berei nie. Hy het gesê die vakbond se regsverteenwoordigers is gereed om Vrydagoggend ŉ dringende hofaansoek te bring indien die openbare uitsaaier nie aan die versoek gehoor gee nie. Sanef het intussen in ŉ verklaring gesê die onlangse voorskrifte oor redaksionele beleid is nie net ŉ aanval op die joernalistieke professie, nie maar op mediavryheid in die geheel. Die protesoptogte word gehou teen sensuur en ter ondersteuning van die SAUK se werknemers wat hulle uitgespreek het oor die kwessie. “Sanef het reeds ŉ beroep op die leierskap van die SAUK gedoen om dringend die besluit om nuus te sensor, terug te trek en sy joernaliste toe te laat om in ŉ vry omgewing te werk, waar hul etiese waardes nie in gedrang kom nie.”